ประกาศการรถไฟแห่งประเทศไทย
ประกาศการรถไฟแห่งประเทศไทย
เรื่อง การออกพันธบัตรการรถไฟแห่งประเทศไทย พ.ศ. ๒๕๔๓ 
ครั้งที่ ๗[๑]
  

อาศัยอำนาจตามความในมาตรา ๙ (๕)
และมาตรา ๓๙ (๔) แห่งพระราชบัญญัติการรถไฟแห่งประเทศไทย พ.ศ. ๒๔๙๔
ซึ่งแก้ไขเพิ่มเติมโดยพระราชบัญญัติการรถไฟแห่งประเทศไทย (ฉบับที่ ๖) พ.ศ. ๒๕๓๕
และโดยความเห็นชอบของคณะรัฐมนตรี ผู้ว่าการรถไฟแห่งประเทศไทย
จึงขอประกาศให้ทราบว่า

ข้อ ๑
การรถไฟแห่งประเทศไทยกู้ยืมเงินโดยวิธีออกพันธบัตร

ข้อ ๒
พันธบัตรนี้มีชื่อเรียกว่า พันธบัตรการรถไฟแห่งประเทศไทย พ.ศ.
๒๕๔๓ ครั้งที่ ๗

ข้อ ๓ พันธบัตรนี้กระทรวงการคลังเป็นผู้ค้ำประกันต้นเงินและดอกเบี้ย

ข้อ ๔
พันธบัตรนี้เป็นพันธบัตรชนิดระบุชื่อผู้ถือ

ข้อ ๕
พันธบัตรนี้มีมูลค่าที่ออกจำนวนรวม ๑,๐๐๐,๐๐๐,๐๐๐ บาท (หนึ่งพันล้านบาทถ้วน) แบ่งออกเป็นจำนวน ๑,๐๐๐,๐๐๐ หน่วย (หนึ่งล้านหน่วย) โดยมีมูลค่าหน่วยละ ๑,๐๐๐ บาท (หนึ่งพันบาทถ้วน) 

ข้อ ๖
พันธบัตรนี้มีกำหนดไถ่ถอนเมื่อครบ ๘ ปี นับแต่วันที่ออกพันธบัตร เป็นการไถ่ถอนครั้งเดียวเต็มตามจำนวนที่ออก
และไม่มีการไถ่ถอนก่อนกำหนด

ข้อ ๗
วันออกพันธบัตรคือวันที่ ๑๙ กันยายน พ.ศ. ๒๕๔๓

ข้อ ๘
วันไถ่ถอนพันธบัตรคือวันที่ ๑๙ กันยายน พ.ศ. ๒๕๕๑ หากวันดังกล่าวตรงกับวันหยุดทำการของการรถไฟแห่งประเทศไทย
หรือวันหยุดทำการของธนาคารพาณิชย์ ให้เลื่อนเป็นวันเปิดทำการถัดไป

ข้อ ๙
พันธบัตรนี้มีอัตราดอกเบี้ยร้อยละ ๕.๘๘ ต่อปี คำนวณจากมูลค่าของพันธบัตร
โดยเริ่มจากวันออกพันธบัตรถึงวันก่อนวันไถ่ถอนพันธบัตร การคำนวณดอกเบี้ยใช้หลักเกณฑ์หนึ่งปีมี
๓๖๕ วัน และนับวันตามจำนวนวันที่เกิดขึ้นจริง เศษของหนึ่งสตางค์ให้ปัดทิ้ง

ข้อ ๑๐
การรถไฟแห่งประเทศไทยจะชำระดอกเบี้ยให้แก่ผู้ถือกรรมสิทธิ์ในพันธบัตรตามกำหนด
ดังนี้
๑๐.๑ ดอกเบี้ยงวดแรกชำระในวันที่
๑๙ มีนาคม ๒๕๔๔
๑๐.๒ ดอกเบี้ยงวดต่อไปชำระทุก ๆ ๖
เดือน ทุก ๆ วันที่ ๑๙ กันยายน และวันที่ ๑๙ มีนาคม
๑๐.๓
ดอกเบี้ยงวดสุดท้ายชำระพร้อมกับเงินต้นของพันธบัตร ณ วันไถ่ถอนพันธบัตร
๑๐.๔
ถ้าวันครบกำหนดชำระดอกเบี้ยดังที่ระบุในข้อ ๑๐.๑ และ ๑๐.๒
ตรงกับวันหยุดทำการของการรถไฟแห่งประเทศไทย หรือวันหยุดทำการของธนาคารพาณิชย์
ให้เลื่อนไปชำระในวันเปิดทำการถัดไป

ข้อ ๑๑
การรถไฟแห่งประเทศไทยมอบหมายให้ บริษัทหลักทรัพย์ ซิกโก้ จำกัด (มหาชน)
และบริษัทหลักทรัพย์ ธนชาติ จำกัด เป็นผู้จัดการจัดจำหน่ายและประกันการจำหน่าย และธนาคารแห่งประเทศไทยเป็นนายทะเบียนและตัวแทนการจ่ายเงินพันธบัตรการรถไฟแห่งประเทศไทย
พ.ศ. ๒๕๔๓ ครั้งที่ ๗

ข้อ ๑๒
รายละเอียดขั้นตอน วิธีการ และกำหนดการเปิดให้จองซื้อพันธบัตรตลอดจนขั้นตอน
วิธีการจัดสรร และวิธีการชำระเงินคืนแก่ผู้จองซื้อพันธบัตรในกรณีที่ไม่ได้รับสิทธิในการจัดสรรให้จองซื้อพันธบัตร
หรือได้รับจัดสรรในการจองซื้อพันธบัตรไม่เต็มตามความประสงค์ให้เป็นหน้าที่ของ
บริษัทหลักทรัพย์ ซิกโก้ จำกัด (มหาชน) และบริษัทหลักทรัพย์ ธนชาติ จำกัด เป็นผู้กำหนด

ข้อ ๑๓
การโอนกรรมสิทธิ์หรือการจำนำพันธบัตร จะต้องนำพันธบัตรไปจดทะเบียนการโอนกรรมสิทธิ์
หรือการจำนำที่ธนาคารแห่งประเทศไทย ซึ่งได้รับแต่งตั้งเป็นนายทะเบียนและตัวแทนจ่ายเงินพันธบัตรนี้
การโอนกรรมสิทธิ์หรือการจำนำพันธบัตรจะกระทำในระหว่างระยะเวลาหนึ่งเดือนก่อนวันครบกำหนดชำระดอกเบี้ยตามข้อ
๑๐ และวันไถ่ถอนพันธบัตรตามข้อ ๘ มิได้ เว้นแต่นายทะเบียนจะเห็นสมควร

ข้อ ๑๔
พันธบัตรนี้มิให้ถือว่าสมบูรณ์ เว้นแต่พนักงานธนาคารแห่งประเทศไทย ซึ่งผู้ว่าการรถไฟแห่งประเทศไทย
ได้แต่งตั้งขึ้นโดยประกาศในราชกิจจานุเบกษาได้ลงลายมือชื่อกำกับในพันธบัตร

ข้อ ๑๕
พันธบัตรนี้จำหน่ายแก่ประชาชนและสถาบันทั่วไป ไม่จำกัดประเภทบุคคลและสัญชาติ
โดยวิธีเปิดให้จองซื้อก่อนวันออกพันธบัตร


ประกาศ ณ วันที่ ๑๒ กันยายน พ.ศ. ๒๕๔๓
สราวุธ
ธรรมศิริ
ผู้ว่าการรถไฟแห่งประเทศไทย



































ชไมพร/แก้ไข
๒๙ พฤษภาคม ๒๕๔๕
(B+A)

อารยา/แก้ไข
๑๕
กรกฎาคม ๒๕๕๑

[๑] ราชกิจจานุเบกษา/เล่ม ๑๑๗/ตอนพิเศษ ๙๖ ง/หน้า ๓๔/๒๐ กันยายน ๒๕๔๓